Lars Aagaard (M), 2024-03-13:
Det her er i sandhed en meget, meget vigtig sag, og der er heldigvis også bred enighed i Folketinget om, at vi skal sætte fart på både fangst, anvendelse og lagring af CO 2 .
Vi har indgået en meget bred aftale om styrkede rammevilkår for ccs i Danmark i september sidste år, og senest var det »Aftale om langsigtede rammevilkår for CO 2 -fangst i forsyningssektoren«.
Så det her er endnu et eksempel på, at klimakamp er en holdsport, hvor rigtig mange partier bidrager.
I dag skal vi førstebehandle et lovforslag, der implementerer en vigtig del af aftalen fra september.
Vi skal have udviklet en fuld værdikæde på markedsvilkår, og det kræver, at branchens aktører tør investere.
Det gør de for alvor, når vi politikere giver dem klare, langsigtede rammevilkår, og det er netop intentionen bag dette lovforslag.
Med lov om rørført transport af CO 2 fjerner vi en række barrierer og kommer et skridt tættere på en transportinfrastruktur for CO 2 i Danmark, og det er naturligvis for at understøtte udviklingen af både fangst, anvendelse og lagring af CO 2 .
Der er tre centrale elementer i lovforslaget: rammer for etablering af CO 2 -rørledninger, rammer for tredjepartsadgang og hjemmel til ekspropriation.
Hvad angår det første, rammer for etablering af CO 2 -rørledninger, er det vigtigt, at vi får skabt klare og ensartede rammer, uanset hvorhen og hvorfor CO 2 'en transporteres rundt i Danmark.
Det sikrer vi med lovforslaget.
Det følger bl.a. af ccs-strategien, som et bredt flertal af Folketingets partier står bag, at ccs skal udvikles på markedsvilkår, og hvis markedsaktørerne skal investere i ccs, er det afgørende, at de har klarhed om rammerne.
Denne klarhed etablerer vi nu.
I forhold til lovforslagets andet hovedelement om tredjepartsadgang er formålet at sikre klarhed om adgang til og priser for rørført CO 2 .
Med lovforslaget sikres det, at aktørerne får mulighed for at få adgang til CO 2 -rørledning, så vi undgår en monopollignende situation.
Alle aktører, der ønsker at anvende et rør til transport af CO 2 , skal så vidt muligt have adgang til det.
Endelig indeholder lovforslaget et kapitel om ekspropriation, og med lovforslaget sikrer vi en klar og entydig hjemmel til, at det kan tillades, hvor det er nødvendigt, når rørene skal etableres.
Så vil jeg måske lige tage mig friheden til at komme med to kommentarer til nogle af de bemærkninger, ordførerne har haft, og de spørgsmål, de har stillet.
Der har været et par spørgsmål, der knytter sig til den økonomiske regulering, og det jeg er helt med på; den skal vi i udvalgsbehandlingen nok understøtte bliver tydeliggjort.
For vi har jo en politisk aftale om, at det er en markedsbaseret udrulning.
Det vil sige, at dem, der investerer, også har nogle rettigheder, der skal beskyttes, og det kender vi godt fra den måde, Forsyningstilsynet regulerer infrastruktur på.
De skal have det, som man lidt teknisk kalder et risikojusteret, markedsbaseret afkast af den investering, de skal lave, men de skal jo så heller ikke mere end det.
Det skal de jo selvfølgelig sikres, for ellers er der jo ikke nogen, der tør investere.
Det er jo lige så klart, at hvis de krav, der kan stilles til rørene om f.eks. dimensionering, bliver så vidtgående, at ingen kan investere, så har vi jo heller ikke løst opgaven.
Så der er den her balance mellem på den ene side at sikre et rimeligt, men ikke et overnormalt afkast, som man vil kunne få ved at etablere noget, der minder om et monopol, og så selvfølgelig på den anden side en balance, der handler om, at når vi har vedtaget en markedsbaseret udrulning i den politiske aftale, så skal det jo så også håndteres på en måde, der gør, at der er en tryghed for dem, der skal investere, om, at de ikke bliver mødt af nogle krav, der gør, at de lider et økonomisk tab.
Det er den balance, der skal etableres, og det skal jeg selvfølgelig nok sørge for at vi hjælper med at få tydeliggjort og uddybet i udvalgsbehandlingen.
Noget af tanken var, at de detaljerede kriterier fastlægges, bekendtgøres og udmøntes af Forsyningstilsynet, fordi der er mange snedige detaljer i, hvordan man regner sådan noget ud, hvilket jeg tænker udmøntes bedre på den måde.
Men vi skal nok sørge for, at vi får det belyst, og skabe tryghed omkring det.